和元規任從他歌
作者：張繼先
朝代：宋

paragraphs: 任從他，儘教他，莫管他，他是他非柰我何。
盡日閑同方外友，高吟落筆如懸河。
世上無心結凡累，匣中有劍降陰魔。
長生已悟玄關旨，從教烏兔走如梭。
塵勞汩沒誠堪惡，孰肯飄蕩隨蹉跎。
靜處每思喧處事，到頭空自競噓呵。
任從他，儘教他，莫管他，但從元氣養沖和。
有時恣把丹書讀，無事閑尋玉軫歌。
我心非石不可動，任從俗論生乖訛。
松簪布褐且自樂，豈戀浮華張綺羅。
神爐交媾鍊金液，混乎湛湛而日多。
功行圓成共歸去，飄飄飛蓋拂霄河。
任從他，儘教他，莫管他。